Na temelju članka 3. Odluke o uvjetima i postupku za izbor kandidata za člana Upravnog odbora Nogometnog kluba Istra 1961 sportskog dioničkog društva Pula (Službene novine – Bollettino ufficiale Pula-Pula br. 6/22) i Zaključka Gradonačelnika KLASA: 620-01/24-01/15 URBROJ: 2163-7-06-0454-24-2 od dana 25. listopada 2024. godine, raspisuje se

**JAVNI NATJEČAJ**

**za izbor kandidatkinja i kandidata za člana Upravnog odbora Nogometnog kluba Istra 1961 sportskog dioničkog društva Pula, Pula, Mate Balote 11**

Raspisuje se Javni natječaj za izbor kandidata za jednog (1) člana upravnog odbora, na mandat u trajanju od najviše dvije (2) godine, u Nogometnom klubu Istra 1961 sportskom dioničkom društvu Pula, Pula, Mate Balote 11 (u daljnjem tekstu Društvo).

Riječi i pojmovi korišteni u ovom Javnom natječaju koji imaju rodno značenje odnose se jednako na muški i ženski rod, bez obzira jesu li korišteni u muškom ili ženskom rodu.

Član Upravnog odbora ne zasniva radni odnos s Društvom, već se bira na mandat u trajanju od najviše dvije (2) godine.

Za člana upravnog odbora, može se prijaviti fizička osoba koja je potpuno poslovno sposobna, koja mora ispunjavati slijedeće uvjete:

* najmanje završen preddiplomski stručni studij ili preddiplomski sveučilišni studij ili s njima izjednačen studij ekonomske struke, pravne struke, kineziologije i druge odgovarajuće struke djelatnostima društva,
* najmanje pet godina iskustva na odgovarajućim poslovima u struci,
* da se kao fizička osoba ne bavi samostalno ili u zajednici s drugim osobama djelatnošću koja je konkurentna djelatnošću dioničkog društva,
* da nije član konkurentskog dioničkog društva ili njegovog organa, da nije prokurist ili namještenik u takvom društvu, ili da ne radi za takvo društvo temeljem neke osnove,
* nepostojanje sukoba interesa u skladu s posebnim propisima koji uređuju sprječavanje sukoba interesa između privatnog i javnog interesa u obnašanju javnih dužnosti.

Uz vlastoručno potpisanu prijavu na Javni natječaj u kojoj se navode osobni podaci podnositelja prijave (ime i prezime, adresa stanovanja, broj mobitela, e-mail adresa) kandidat je dužan priložiti:

* životopis,
* motivacijsko pismo s posebnim osvrtom na koji način može u svojstvu člana upravnog odbora svojim vještinama, znanjima i sposobnostima doprinijeti dobrobiti i razvoju Društva,
* dokaz o odgovarajućem stupnju obrazovanja,
* potvrdu Hrvatskog zavoda za mirovinsko osiguranje iz koje je razvidno da kandidat ima najmanje pet (5) godina radnog iskustva za koje je tražena stručna sprema ili potvrdu sportske udruge, trgovačkog društva ili ustanove da je najmanje pet (5) godina obavljao stručne ili izvršne poslove u sportu,
* dokaz o hrvatskom državljanstvu,
* uvjerenje pribavljeno od nadležnog suda ili putem sustava e-građani da se protiv kandidata ne vodi kazneni postupak ne starije od 15 dana od dana podnošenja prijave,
* izjavu pod kaznenom i materijalnom odgovornošću da ne postoje okolnosti iz članka 239. stavak 2. Zakona o trgovačkim društvima („Narodne novine“ br. 111/93, 34/99, 121/99, 52/00, 118/03, 107/07, 146/08, 137/09, 125/11, 152/11, 111/12, 68/13, 110/15, 40/19, 34/22, 114/22, 18/23 i 130/23), te okolnosti propisane ovim natječajem a odnose se na uvjete da se kao fizička osoba ne bavi, samostalno ili u zajednici s drugim osobama djelatnošću koja je konkurentna djelatnošću dioničkog društva, da nije član konkurentskog dioničkog društva ili njegovog organa, da nije prokurist ili namještenik u takvom društvu, ili da ne radi za takvo društvo temeljem neke osnove, zatim da ne postoji sukob interesa u skladu s posebnim propisima koji uređuju sprječavanje sukoba interesa između privatnog i javnog interesa u obnašanju javnih dužnosti.

Javni natječaj objavit će se na internetskoj stranici Grada Pula-Pola [www.pula.hr](http://www.pula.hr) i u javnom glasilu Glas Istre.

Prijave na Javni natječaj s dokazima o ispunjavanju uvjeta podnose se u zatvorenoj omotnici u roku 15 (petnaest) dana od dana objave Javnog natječaja na internetskoj stranici Grada Pula-Pola [www.pula.hr](http://www.pula.hr), na adresu pisarnice: Grad Pula-Pola, Povjerenstvo za provedbu Javnog natječaja, Pula, Stara tržnica 2, s naznakom „Javni natječaj za izbor kandidata za člana Upravnog odbora Nogometnog kluba Istra 1961 sportskog dioničkog društva Pula, Pula, Mate Balote 11, s naznakom NE OTVARAJ“. Dokumentacija uz prijavu može se dostaviti u preslici.

Nepravovremene i nepotpune prijave na Javni natječaj neće se uzeti u razmatranje.

Urednom prijavom smatra se prijava koja sadrži svu traženu dokumentaciju navedenu u ovom Javnom natječaju.

Povjerenstvo utvrđuje listu kandidata koji ispunjavaju uvjete Javnog natječaja i poziva ih na razgovor. Prilikom razgovora kandidat je dužan predočiti izvornike ili ovjerenu presliku dokumentacije koja se traži uz prijavu.

Lista kandidata koji ispunjavaju uvjete i termin razgovora s kandidatima objavit će se na stranicama Grada Pula-Pola [www.pula.hr](http://www.pula.hr) najmanje pet dana prije provođenja razgovora, a kandidati će biti obaviješteni o istome i putem e-maila.

Za kandidata koji ne pristupi razgovoru smatrat će se da je povukao prijavu na Javni natječaj.

O provedenom postupku Povjerenstvo podnosi izvješće Gradonačelniku.

Na temelju rezultata provedenog postupka, Gradonačelnik predlaže Gradskom vijeću Grada Pula-Pola kandidate za članove Upravnog odbora Društva.

Kandidati će biti obaviješteni o izboru članova Upravnog odbora Društva dostavom Odluke Gradskog vijeća Grada Pule-Pola na e-mail adresu u roku od 2 dana od donošenja akta.

Podnošenjem prijave na Javni natječaj kandidat daje privolu za prikupljanje, obradu i objavu osobnih podataka navedenih u prijavi na Javni natječaj, kao i dokumentacije dostavljene uz prijavu, u svrhu odabira članova Upravnog odbora Društva.

 **GRAD PULA-POLA**